Anno Domini millesimo quadringentesimo quinquagesimo quinto, statuta sunt haec apud Cistercium, duodecima die mensis septembris, in eiusdem Cisterciensis Ordinis generali Capitulo. ORATIONES 1.  Pro beatissimo… Calixto III… *etc. ut in anno* 1449. 2.  Praeterea pro christianissimo … *etc. ut in anno* 1449. 3.  Insuper pro burgensibus … *etc. ut in anno* 1449. 4.  Ceterum pro pace … *etc. ut in anno* 1449. 5.  Postremo pro felicis … *etc. ut in anno* 1449. [DIFFINITIO] GENERALIS 6.  Cum Ordo noster… *etc. ut in anno* 1449. ELECTIONUM CONFIRMATIONES 7.  Electionem, promotionem, confirmationem et installationem de persona fratris Ingerami Bernicourt per reverendum patrem dominum Pontigniacensem, patrem abbatem, ad monasterium de Caricampo, rite et canonice factas, prout in decreto, cui nostrae presentes annectuntur, plenius continetur, generale Capitulum ratificat, confirmat et approbat. 8.  Electionem, installationem, promotionem et provisionem fratris Guidonis de Edna, in sacra pagina baccallarii, in abbatem monasterii de Caroliloco, per dominum Pontigniaci factam, et sententiam ac iudicium in hac materia per dominum Cisterciensem latam, ac omnia et singula inde secuta prout in decreto et sententia huiusmodi, cui praesens diffinitio annectitur plenius continetur, praesens generale Capitulum ratificat, approbat et confirmat. 9.  Provisionem, promotionem, institutionem et installationem sororis Beatricis de Casilhaco, in abbatissam monasterii Elnonencae, Vabrensis dioecesis, die 12*a* mensis augusti anno Domini M. CCCC. LV°, prout in litteris, *etc.* 10.  Sententiam latam per abbates de Fonte salutis et de Fonte regis contra Margaretam de Friberg, monialem monasterii in Superiori Schonvel, praesens generale Capitulum ratificat et approbat, mandando eisdem abbatibus, quatinus eamdem monialem expellant a dicto monasterio, et eam ad expensas rationabiles in huiusmodi causa factas, per censuras Ordinis refundendum compellant. 11.  Ad idem pro fratre Maturino Ferrunet ad monasterium de Fontis albis, per abbatem de Savigniaco et eius commissarium factis. 12.  Ad idem pro fratre Ioanne Manifain ad monasterium de Baugeseyo per abbatem de Oratorio, et eius commissarium factis. [ALIAE DIFFINITIONES] 13.  Generale Capitulum mandat omnibus et singulis abbatibus et personis Ordinis regularibus super hoc requirendis, quatinus omnes et singulos Ordinis abbates et personas, quos et quas invenerint abbati et conventui de Caroliloco obligatas seu aliquibus pecuniarum summis vel rebus iuste teneri, per censuras Ordinis ad eisdem de Caroliloco satisfaciendum viriliter et debite compellant. 14.  Ad idem pro domino Pontigniaci. — Ad idem pro domino Claraevallis. — Ad idem pro abbatissa et monasterio de Rosis in Flandria. — Ad idem pro fratre Petro Senef, monacho monasterii de Longovillari. 15.  Inhibet Capitulum generale sub depositionis poena omnibus et singulis abbatibus Ordinis, Pataviensis dioecesis, ne episcopo Pataviensi pro suo iucundo adventu aut caritativo subsidio aliquid tribuant, abbatibus de Sancta Cruce et de Alderspach committendo ut, convocatis eiusdem dioecesis abbatibus certas contributionum quottas imponant, ac sub censuris Ordinis solvere compellant ad defendendum et prosequendum huiusmodi causam in romana Curia vel alibi, ubi fuerit opportunum, et eos qui in praeiudicium Ordinis in hac causa quidquam solverint, puniant secundum Ordinis instituta. 16.  Piam et Deo acceptam devotionem populi ecclesiam seu capellam sancti Leonardi in Chenhosen, monasterio de Campo principum pertinentem, visitantes, generale Capitulum attendens, ipsamque per spiritualium bonorum elargitionem fovere desiderans, ad supplicationem humilem abbatis et conventus eiusdem monasterii de Campo principum, participationem omnium bonorum, missarum vel orationum, eleemosinarum, ceterorumque divini cultus obsequiorum eisdem misericorditer largitur et concedit. 17.  Cum generale Capitulum ad comparendum in eodem citatos, qui non comparuerunt, reputaverit contumaces, ad quod abbas Boniradii ad instantiam domini Pontigniaci citatus, quia non comparuit, contumax reputatur, mandatque idem Capitulum eidem de Pontigniaco patri abbati immediato, quatinus per se vel alium eumdem de Bonoradio denuo citet ad primam diem Capituli proxime futuri, ad respondendum super his quae sibi obiicientur cum supradicta contumacia, quam aliis per promotorem causarum sibi opponendis, sub poena depositionis nisi comparuerit. 18.  Abbatem de Fusniaco, qui suis exigentibus demeritis, ex mandato domini Cisterciensis ad praesens generale Capitulum debite personaliter citatus fuit, ut ex relatione executorum praefati mandati eidem Capitulo sufficienter apparuit, nec non comparuit, tamquam Ordini inobedientem et rebellem ipsum generale Capitulum contumacem reputat et denuntiat, mandans idem Capitulum omnibus et singulis super hoc requirendis, quatinus eidem de Fusniaco praesentem diffinitionem notificent, et in locis publicis ac in valvis ecclesiarum ipsum abbatem de Fusniaco contumacem et excommunicatum fore denuntient et denuntiari faciant, domino Cisterciensi benigne committendo, quatinus per se vel alium seu alios ab ipso deputandos ad ulteriores poenas et sententias, etiam usque ad sententiam depositionis inclusive contra huiusmodi de Fusniaco procedat, procedique faciat in plenaria Ordinis potestate. 19.  Ad idem pro abbate de Bono fonte, de Valle clara, de Signiaco et de Valle Sancti Lamberti. 20.  Diffinitionem visitationis et reformationis quoad monasteria suae generationis et alia monasteria nationis germanicae transactis annis datam domino Morimundi, s. th. pr., praesens generale Capitulum confirmat, approbat et ratificat, quoad singula eiusdem diffinitionis puncta, in plenaria Ordinis potestate. 21.  Praesens generale Capitulum abbatem de Eberbaco denuntiat fore et esse excommunicatum et deponendum propter suas diversas rebelliones et inobedientias, et maxime quia diffinitionibus et statutis Ordinis etiam apostolicis obedire renuit, praecipitque et mandat abbati de Eymerode, quatinus praesentem diffinitionem infra duos menses a data ipsius eidem abbati de Eberbaco praesentet et executioni demandet, eumdem abbatem citando ad comparendum in Cistercio 13*a* die ab executione praesentium, visurum se deponi et alias iuxta demerita sua puniri. 22.  Tractatum, concessionem atque conventionem inter abbatem et conventum de Crista, de quatuor anniversariis solemnibus in eodem monasterio annuatim celebrandis, et nobilem virum Petrum Daillancourt scrutiferum, ac domicellam Mariam eius uxorem, de certis homagiis, iustitiis, haereditatibus et possessionibus eidem monasterio datis et assignatis, prout in litteris, *etc.* 23.  Praesens Capitulum generale approbat, ratificat et confirmat quoddam appunctamentum seu quasdam ordinationes dudum factas per abbatem de Caesarea, s. th. pr., et abbatem de Reinhaslach inter abbatem et conventum de Campo principum ex una parte, et fratrem Paulum dudum eiusdem monasterii abbatem, et eidem fratri Paulo perpetuum imponit silentium super omnibus causis, questionibus seu querelis, quas usque ad praesens movit aut movere potuit contra praefatos abbatem et conventum de Campo principum, ac contra abbatem in Alderspach, mandatque et praecipit abbati de Caesarea, s. th. pr., quatinus ambas partes compellat ad observationem praesentium, in plenaria Ordinis potestate. 24.  Domino Claraevallis, s. th. pr., per generale Capitulum committitur potestas absolvendi omnes et singulas Ordinis regulares personas suae generationis ab irregularitate et quibuslibet aliis sententiis, quas hactenus incurrerunt aut incurrere potuerunt, in apostasia celebrando aut alias quovismodo, ipsasque rehabilitandi ad omnes actus Ordinis legitimos, in plenaria Ordinis potestate. 25.  Omnibus et singulis abbatibus, prioribus, cellerariis ac procuratoribus Ordinis, per generale Capitulum committitur et praecipitur, quatinus ubicumque repererint fratrem Ioannem de Ligneriis, monasterii de Misericordia Dei professum, per saeculum vagantem et vitam ducendo dissolutam, capiant seu capi faciant et incarcerent, ibique detineant sub arctissima custodia usque ad nutum Capituli generalis ; quod si ad praedictum monasterium de Misericordia Dei venerit, quia ad instantiam suam professionis suae quittantiam habuit, declarat ipsum recipi non debere, nisi in carceribus et manicis ferreis, usque ad nutum dicti Capituli generalis. 26.  Abbati de Loco Sancti Bernardi per generale Capitulum sub inobedientiae poena districtissime inhibetur, ne quoscumque ad religionis habitum recipiat vel admittat, nisi, secundum regulam beati Benedicti, 18 suae aetatis annum attingerint, fuerintque in grammaticalibus, cantu et aliis sufficienter instructi. 27.  Attentis gravibus criminibus, inobedientiis, rebellionibus per fratrem Petrum de Overhof, monasterii de Dunis in Flandria expresse professum, perpetratis et perseverantia ipsius in malis, prout in litteris abbatis et conventus dicti monasterii, quibus praesens diffinitio annectitur, plenius continetur, magistro Ioanni Magdale, abbati de Fossanova procuratori generali Ordinis in Curia romana, s. th. pr., per generale Capitulum districte mandando praecipitur, quatinus dictum fratrem Petrum capiat seu capi faciat et remittat, seu remitti faciat, et procuret ad praedictum monasterium de Dunis, cum ipsius monasterii de Dunis expensis. 28.  Ad instantiam ac propter reverentiam illustrissimi principis domini ducis Burgundiae, cum fratre Petro de Sagey, monasterii de Miratorio monacho expresse professo, dispensatur, ut non obstantibus variis diversorum criminum et infamiarum notis, propter quae inhabilis merito habebatur, ad omnes Ordinis actus legitimos, voces, gradus, officia seu beneficia quaecumque, etiam abbatialem includendo dignitatem, promoveri valeat et assumi. 29.  Ad idem pro fratre Philippo de Cabilone, monasterii Firmitatis monacho expresse professo, in diaconatus ordine constituto, qui licet per quatuor menses vel circiter apostataverit, ad omnes, etc. 30.  Ad idem cum fratre Nicolao Carrelk, monasterii de Ursicampo monacho expresse professo in sacerdotii ordine constituto, qui licet per decem dies apostataverit habitu regulari minime dimisso, ad omnes, etc. 31.  Ad idem pro fratre Girardo de Monstreolo, eiusdem monasterii de Ursicampo professo, qui per mensem vel circiter apostatavit. 32.  Ad idem pro fratre Philippo Carpentarii, professo monasterii de Bello prato, qui licet de contagio carnis notatus, non tamen convictus. 33.  Ad idem pro fratre Nicolao Berelli, qui licet de diversis criminibus fuerit accusatus non tamen convictus, imo per abbatem de Begar innocens et immunis inventus est, his non obstantibus, etc. 34.  Cum nobis flebilis extiterit porrecta supplicatio ex parte abbatis de Charone, quod lite pendente inter fratrem Nicolaum Berrandi, religiosum suum, et abbatem de Trizayo in curia Pictaviensi vel alias, et ipsi ex compromisso compacto transierint ad concordandum ad dictum monasterium de Trizayo, ubi per aliquos fautores dicti abbatis fuerit violenter captus et excussus de equo et castrum proximum deductus, prout constare poterit per debitam informationem, generale Capitulum committit abbatibus de Locoregio, de Gratia Dei et de Moroliis, aut duobus ipsorum in solidum, altero legitime impedito, quatinus de praemissis insolentiis iuste et rite se informent, et in proximo referant scriptotenus eidem generali Capitulo, in plenaria Ordinis potestate. 35.  Praesens generale Capitulum cassat et annullat omnes processus factos per abbatem in Alderspach contra abbatem de Cella Dei, et ipsum abbatem reponit in statu in quo erat ante processum, et declarat illos monachos, qui in ipsum abbatem de Cella Dei manus sacrilegas iniecerunt, tamquam conspiratores fore puniendos, sic quod principales mittantur ad Summum Pontificem et ceteri puniantur iuxta Ordinis diffinitiones, committitque abbati de Caesarea et fratri Petro de Fonte salutis, s. th. pr., quatinus ad ipsum monasterium de Cella Dei accedentes, de moribus et vita abbatis loci se diligenter informent, et si sua demerita exigant, deponant aut alias, prout viderint, puniant, necnon monachos conspiratores, in plenaria Ordinis potestate. Nihilominus suspenditur ipse abbas in Alderspach a sua iurisdictione in praefato monasterio de Cella Dei, usque ad nutum Capituli generalis. 36.  Magistro Ioanni de Istem, s. th. pr., per generale Capitulum committitur visitatio, reformatio ac omnimoda dispositio et ordinatio monasterii monialium de Rams, tam circa bonorum huiusmodi monasterii mobilium et immobilium conservationem, quam circa monialium emissionem et institutionem, cum plenaria Ordinis potestate, invocando in sui auxilium adiutorium et favorem abbatum vicinorum ac aliorum quorumcumque iudicum ecclesiasticorum et saecularium. 37.  Abbati de Fonte salutis in virtute salutaris obedientiae praecipitur, quatinus fratri Ioanni Veldner suo professo ad Sedem Apostolicam pro absolutione cuiusdam irregularitatis habenda transeundi necessitatem habenti, aut de rationabilibus expensis pro huiusmodi ad Curiam romanam transitu et absolutione obtinenda provideat, aut ipsum fratrem Ioannem in suo Fontis salutis monasterio, in suis loco et gradu recipiat et retineat. 38.  Fratri Ioanni de Silvanecto, monasterii Caroliloci nuper abbati, sub poena excommunicationis per generale Capitulum praecipitur, quatinus infra festum Omnium Sanctorum quamdam domum in Silvanecto situatam, in qua pendet pro signo figura pavonis, quam dictus de Silvanecto de pecuniis dicti monasterii tempore sui abbatiatus emisse dicitur, tradat et restituat dicto monasterio, prout iuris est ; alioquin elapso dicto termino idem Capitulum denuntiat ipsum de Silvanecto huiusmodi excommunicationis sententiam incurrisse, nisi causam allegare voluerit propter quam id minime fieri debeat, ad quam audiendam et decidendam abbati de Ursicampo, s. th. pr., committitur. 39.  Abbati de Begar, s. th. pr. per generale Capitulum districte mandando praecipitur, quatinus abbatem de Valle Richerii suas contributiones solvere recusantem, a divinis suspensum et excommunicatum, palam et publice, denuntiet et promulget ac in valvis ecclesiarum affigat seu affigi faciat, prout sibi videbitur expedire, ipsumque tamdiu suspensum et excommunicatum teneat, quousque huiusmodi contributiones suas ac ipsarum arreragia per ipsum et suum monasterium debita integraliter solverit, merueritque ab ipso de Begar absolutionis beneficium obtinere ; ubi autem huius diffinitionis executionem per se non possit idem de Begar peragere, alteri Ordinis abbati, de quo sibi expedire videbitur, committat. 40.  Isto anno renovata est diffinitio alio anno edita super reformatione Angliae, et dati sunt commissarii seu reformatores de Fontibus, de Wardona, de Coggeshale et de Furnesio, et ablata est illa clausula de expositione contributionum, et simpliciter commissa est eis recipiendi potestas et compellendi ad solvendum. 41.  Devotionem populi christiani, quam his diebus intemerata Dei Genitrix et Virgo Maria suis nobis miraculis in monasterio Prulliaci excitare dignata est, generale Capitulum sinceris amplectens affectibus, ipsamque benignis prosequens favoribus atque spiritualium largitione beneficiorum semper adaugere summe desiderans, omnibus et singulis utriusque sexus christicolis, praesertim provinciae Senonensis, in qua praefatum Prulliaci monasterium situm est, ecclesiam ipsius monasterii Prulliaci devote visitantibus plenariam bonorum omnium spiritualium, missarum videlicet, orationum, ieiuniorum, eleemosinarum, poenitentiarum, hospitalitatum, abstinentiarum, laborum, ceterorumque divini cultus obsequiorum, quae in dicto monasterio et toto Ordine fiunt, ac de cetero fient, participationem misericorditer idem Capitulum largitur et concedit. 42.  Generale Capitulum pio compassionis affectu inopiae et desolationi fratris Antonii Lemo, abbatis monasterii Beatae Mariae de Sagittario, in gratia reverendissimi in Christo patris et domini domini Bissarion, S.R.E. cardinalis episcopi Tusculani, legati Bononiae, capellani continui commensalis, condolens, consideransque, quod etsi universis christifidelibus misericordiae et caritatis viscera exhibere teneamur, hoc maxime fratribus et domesticis nostris obligamur adimplere, omnes et singulos abbates, ceterasque regulares personas Ordinis universi rogat, monet, requirit, hortatur, eisque praecipit, et mandat, quatinus in subsidium, relevationem et redemptionem eiusdem sororis ac duorum nepotum dicti abbatis, quos, ut asserit, in Constantinopolitanae urbis excidio et calamitate magnus ille Turcarum dominus, totius christianae religionis saevissimus impugnator, accepit et in suis manibus crudelissime ac miserabilissime detinet, de bonis a Deo sibi collatis tribuere ac erogare dignentur ; universis autem christifidelibus, qui eidem Antonio abbati manus porrexerint adiutrices, praesens generale Capitulum plenariam participationem omnium bonorum spiritualium, missarum, orationum, ieiuniorum, eleemosinarum, aliorumque divini cultus obsequiorum, quae in toto Ordine fiunt ac de cetero fient, misericorditer concedit. 43.  Generale Capitulum pro defensione libertatum Ordinis et multiplicibus in Curia romana expensis factis et fiendis, ac pro gratiis et privilegiis de novo impetrandis super gravaminibus Ordini illatis, et nisi celeriter occurratur inferendis, contributionem huius anni ad novem millium florenorum, sicut a quatuor annis citra taxata fuit, imponit, mandando omnibus contributionum receptoribus, quatinus a monasteriis ipsis et cuilibet ipsorum commissis, quottas abbates et conventus monasteriorum ipsorum iuxta dictam impositionem ad solvendum compellant. 44.  Quoniam ad notitiam praesentis Capituli generalis deductum relatu nonnullarum personarum fide dignarum sacratissimum Sudarium Domini nostri Iesu Christi, cuius praesentia pro nobis in eo more hominum involvi dignatus est, et totum nostrum specialiter Ordinem illustrare, proh dolor ! minus debite tractari, nec prout decet tantum iocale venerari, tum ratione carentiae personarum religiosarum a quibus eidem sacratissimo iocali minus honeste deservitur, tum ratione raritatis missarum, tum prout praedictarum personarum fide dignarum relatu nobis expositum extitit, aliquoties transeunt duo dies aut plures, quibus in dicta domo sanctissimi Sudarii missa non celebratur ; et frequentissime dictum sanctum iocale sine lumine extitit, quorum occasione ubi adesse deberet celebris devotio, intervenit vehemens divisio, tum ratione inhonestae conversationis religiosorum ibidem deservientium, qui quasi omnes dignoscuntur fore apostatae, tum culpa vel impotentia possessoris, qui in decrepitu constitutus praemissis vacare non valet, tum propter negligentiam prioris et conventus monasterii de Caduino, audiensque generale Capitulum periculum quod evidenter imminet erga tutam custodiam dicti sacratissimi Sudarii, de qua nonnulli ad quos pertinet conquesti sunt, aliisque causis et rationibus quas hic causa brevitatis omittit inserere, ipsum moventibus, videns denique quod nullum est propitius vel decentius monasterium, cui eiusdem sacratissimi iocalis servitium et custodia pro nunc exhiberi posset, quam monasterium Grandissylvae, quod per Dei gratiam abundat in copia monachorum et bonorum abundantia ; hinc est quod idem Capitulum cupiens quantum cum Deo poterit cultum divini nominis et eius divinum servitium, prout decens est, in praefato Sancto Sudario augere et exaltare, necnon praefatis inconvenientiis et periculis alienationis ab Ordine dicti Sancti Sudarii obviare ac tuitioni eiusdem sancti Sudarii salubriter providere, abbatibus de Bolbona et de Fonte frigido committendo praecipit et mandat quatinus, si de praemissis eisdem legitime constiterit, ipsum sacratissimum Sudarium cum suis membris, iuribus ac pertinentiis perpetuo uniat et incorporet monasterio et conventui monasterii Beatae Mariae Grandissylvae ipsum sanctum iocale et eius membra ac pertinentia a monasterio praedicto de Caduino et ex causa separando et in quantum poterunt dismembrando, et praedicto monasterio Grandis sylvae uniendo et incorporando, propriumque dicti monasterii Grandis sylvae membrum fore declarando, taliter quod liceat abbati et syndico monasterii Grandissylvae aut alteri ipsorum auctoritate propria, imo verius totius et praesentis Capituli generalis dictum sacratissimum Sudarium et eius membra, iura seu pertinentia recipere et recepta manutenere et possessionem eorumdem sibi auctoritate praedicta adiudicare, et hoc videlicet quam primum dictam abbatialem dignitatem dicti monasterii de Caduino vacare contigerit quoquomodo, aut dum nunc vivens abbas et possessor suum liberum ad praemissa praebuerit consensum, dum tamen ipse abbas et possessor nunc existens post adeptam possessionem dictorum sacri iocalis iurium ac pertinentium eiusdem per praefatum abbatem et syndicum monasterii Grandis sylvae gaudeat et potiatur et fruatur dignitate, honore, iuribus et emolumentis ac proventibus dicti sancti Sudarii, tamdiu quamdiu vitam duxerit in humanis, cum pactis et conventionibus sequentibus : primo quod dicti abbas et syndicus monasterii Grandissylvae teneant duos monachos studentes dicti monasterii de Caduino in dicta domo Sancti Sudarii monasterii Grandis sylvae sumptibus et expensis, eisdem providendo de victu et vestitu condecentibus. Item, quod dicti abbas et syndicus monasterii Grandissylvae tenebunt sex monachos sui monasterii bonae vitae et famae ac honestae conversationis, qui teneantur ibidem celebrare officium divinum, videlicet missas et alias horas canonicas bene et laudabiliter. Item, quod dicti abbas et syndicus teneantur singulis annis in festo Omnium Sanctorum solvere et pagare dictis abbati et conventui de Caduino tantam pecuniae summam, quantum constabit proventus dicti sacratissimi Sudarii valuisse et valere potuisse annuatim a decem annis citra, et hoc postquam abbas et syndicus monasterii Grandis sylvae pacificam dicti iocalis iurium et pertinentiarum tenuerint possessionem, cuius quidem dicti sancti Sudarii valoris inquisitionem et pecuniarum summae praefatis abbati et conventui de Caduino singulis annis in praefato Sanctorum Omnium festo fideliter solvendae, expressionem et taxationem praefatis abbatibus idem generale Capitulum tenore praesentium committit in plenaria Ordinis potestate. 45.  Praesens generale Capitulum propter varias ac multiplices rationes sufficienter motum et inductum, ac matura super hoc deliberatione praehabita, continuat seipsum ad duodecimam diem mensis septembris proxime futuram, et propter easdem rationes assignat locum celebrandi dictum Capitulum in *monasterio* Claraevallensi, ad quos diem et locum ex nunc pro tunc citantur omnes et singuli abbates Ordinis in dictis die et loco personaliter comparituri, salvis in omnibus apostolicis et regularibus Ordinis statutis, domino Cisterciensi benigniter committendo, ut causas urgentes praesentis Capituli diffinire possit et terminare, omnes et singulos abbates, qui in praesenti Capitulo fuerunt debite citati et non comparuerunt, aut excusationes sufficientes miserunt, reputando contumaces. 